钦定古今图书集成/理学汇编/文学典/第177卷 > 《徐师曾文体明辩》 > 《题叶赞玉墓铭后》前人
## 钦定古今图书集成/理学汇编/文学典/第177卷 > 《徐师曾文体明辩》 > 《题叶赞玉墓铭后》前人

余在浦阳，与贵溪叶先生赞玉交。先生之子名爱同，
性颖悟特甚，尝引之升楼，出经题试之。至正己丑，先
生父子皆别去。不数年，天下大乱，声迹不相闻者二
十三年矣。洪武辛亥之二月，予考试春闱。及榜出，有
叶孝友名，乃贵溪人。恐为先生之子，复以名不同为
疑。时车驾将幸临濠，是月壬申会闱，试事方毕，癸酉
即亲策于廷。甲戌，胪传进士名午门外，即日谢恩趋
青宫听注授，写职名为凡，偶进而分拈之。孝友得为
平乡丞。戊寅，锡宴中书堂，予被酒上马出，有从旁呼
曰：“君非宋学士邪？”曰：“然。”曰：“子为谁？”曰：“我叶爱同也。”于是下马执手相慰劳，问何以更名，乃知有司误以其
字闻。复问先生安否，则作土中人已六年矣，为之悲
喜交集。喜则以先生有子，悲则以先生之学仅止于
斯也。呜呼！二十三年之间，人事变迁，何所不有？老身
幸未死，得与孝友一接，岂非天哉！然昔见孝友时，两
髦初胜簪耳，今则以文辞第奉常，年且三十有八矣。
余之颠毛欲不种种，尚可得乎？俯仰古今，而不知中
心之惨惨也。《孝友》以蔡君渊仲所撰《墓铭》相示，因题
其后而归之。